NÁRODNÁ RADA SLOVENSKEJ REPUBLIKY

II. volebné obdobie

1269

VLÁDNY NÁVRH

Zákon
  o  prevencii  závažných priemyselných havárií a o doplnení niektorých zákonov

	Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ZÁKLADNÉ USTANOVENIA

§ 1
Predmet právnej úpravy

(1) Predmetom právnej úpravy podľa tohto zákona je ustanovenie podmienok a postupu pri prevencii závažných priemyselných havárií v podnikoch s prítomnosťou vybraných nebezpečných látok, pripravenosti na ich zdolávanie a pripravenosti na obmedzovanie ich následkov na život a zdravie ľudí, životné prostredie a majetok pre prípad ich vzniku.

(2) Tento  zákon sa nevzťahuje  na 
a)	vojenské objekty a zariadenia,^1)
b)	budovy a zariadenia Ministerstva vnútra Slovenskej republiky (ďalej len „ministerstvo vnútra“), na ktoré sa vzťahuje osobitný predpis,^2)
c)	nebezpečenstvá majúce pôvod v ionizujúcom žiarení,^3)
d)	prepravu vybraných nebezpečných látok cestnou dopravou, železničnou dopravou, vodnou dopravou a leteckou dopravou,^4) vrátane ich dočasného uskladnenia, nakládky a vykládky počas prepravy, mimo hraníc podnikov a zariadení, na ktoré sa vzťahuje tento zákon,
e)	prepravu nebezpečných látok v potrubiach,^5) vrátane prečerpávacích staníc, mimo hraníc podnikov a zariadení, na ktoré sa vzťahuje tento zákon,
f)	vyhľadávanie, prieskum a ťažbu nerastov banskou činnosťou a činnosťou vykonávanou banským spôsobom,^6)
g)	skládky odpadov.^7)

(3) Ustanovenia osobitných predpisov upravujúcich bezpečnosť a ochranu zdravia pri práci, prevenciu, oznamovanie a zdolávanie havárií a obmedzovanie ich následkov^8) ostávajú nedotknuté.
§ 2
Základné pojmy
	
Na účely tohto zákona je
a)	podnikom celý areál pod riadením toho istého prevádzkovateľa, v ktorom je prítomná vybraná nebezpečná látka v jednom alebo vo viacerých zariadeniach, vrátane spoločných alebo súvisiacich infraštruktúr a činností,
b)   existujúcim podnikom
1. podnik uvedený do prevádzky  do 28. februára 2002 alebo
2.	podnik, pre ktorý sa vydá stavebné povolenie alebo obdobné povolenie do 28.  februára 2002 a ktorý bude uvedený do prevádzky do 31. decembra 2003,
c)   novým podnikom podnik, ktorý nie je uvedený v písmene b),
d)	zariadením technická alebo technologická jednotka, v ktorej sa vybraná nebezpečná látka vyrába, spracúva, používa, prepravuje, skladuje alebo sa s ňou inak manipuluje. Zahŕňa všetko vybavenie, najmä objekty, potrubia, stroje, nástroje, podnikové železničné vlečky, doky a vykladacie móla slúžiace zariadeniu, vykladacie a nakladacie rampy, sklady alebo podobné objekty pohyblivé i nepohyblivé, potrebné na prevádzku zariadenia,
e)	prevádzkovateľom podnikateľ,^9) ktorý riadi podnik alebo zariadenie podľa písmena a) až d),
f)	vybranou nebezpečnou látkou chemická látka alebo chemický prípravok^10)
1.	uvedená v  tabuľke I časti 1 prílohy č. 1 tohto zákona alebo 
2. vykazujúca jednu alebo viac nebezpečných vlastností podľa tabuľky II časti 1 prílohy   č. 1 tohto zákona klasifikovaných podľa osobitného predpisu,^10)
označovaná ako surovina, výrobok, vedľajší produkt, zvyšok alebo polotovar, vrátane   takej, o ktorej sa dá predpokladať, že môže vzniknúť v prípade straty kontroly nad chemickým procesom alebo v prípade závažnej priemyselnej havárie,
g)	prítomnosťou vybranej nebezpečnej látky jej skutočná alebo predpokladaná (projektovaná) prítomnosť v podniku vrátane takej vybranej nebezpečnej látky, ktorá môže vzniknúť v prípade straty kontroly nad chemickým procesom alebo v prípade závažnej priemyselnej havárie,

h)	závažnou priemyselnou haváriou taká udalosť, ako je nadmerná emisia, požiar alebo výbuch s prítomnosťou jednej alebo viacerých vybraných nebezpečných látok, vyplývajúca z nekontrolovateľného vývoja v prevádzke ktoréhokoľvek z podnikov, na ktoré sa vzťahuje tento zákon, a ktorá vedie bezprostredne alebo následne k vážnemu poškodeniu alebo ohrozeniu života alebo zdravia ľudí, životného prostredia alebo majetku v rámci podniku alebo mimo neho,
i)	prevenciou závažnej priemyselnej havárie súbor organizačných, riadiacich,  personálnych, výchovných, technických, technologických a materiálnych opatrení na zabránenie vzniku závažnej priemyselnej havárie,
j)	havarijným plánom  dokumentácia obsahujúca  súbor technických, organizačných a iných opatrení na zdolanie závažnej priemyselnej havárie a na obmedzenie jej následkov na území podniku,
k)	nebezpečenstvom  (zdrojom rizika závažnej priemyselnej havárie) vnútorná vlastnosť vybranej nebezpečnej látky alebo fyzická situácia s potenciálom poškodenia ľudského zdravia, životného prostredia alebo majetku,
l)	rizikom závažnej priemyselnej havárie pravdepodobnosť vzniku závažnej priemyselnej havárie a rozsah (závažnosť) jej možných následkov, ktoré môžu nastať počas určitého obdobia alebo za určitých okolností,
m)	skladovaním prítomnosť určitého množstva vybranej nebezpečnej látky za účelom jej uloženia, ponechania v bezpečnom priestore alebo uchovávania v zásobe,
n)	bezpečnostnou správou dokumentácia obsahujúca technické, riadiace a prevádzkové informácie o nebezpečenstvách a rizikách podniku kategórie B a o opatreniach na ich vylúčenie alebo zníženie.

§ 3 
Základné povinnosti

(1) Prevádzkovateľ je povinný prijať všetky opatrenia potrebné na prevenciu závažných priemyselných havárií a pre prípad vzniku takejto havárie alebo jej bezprostrednej hrozby opatrenia potrebné na jej zdolanie a  obmedzenie jej následkov na život a zdravie ľudí, životné prostredie a majetok. Prevádzkovateľ je povinný najmä:
a)	voliť pri výstavbe nových zariadení alebo pri modernizácii existujúcich zariadení najlepšie dostupné techniky,
b)	uvádzať do prevádzky a prevádzkovať zariadenia a používať vybrané nebezpečné látky v súlade s platnou dokumentáciou a s podmienkami určenými v rozhodnutí príslušného orgánu,
c)	vypracovať a viesť predpísanú dokumentáciu a evidenciu (§ 6 až 9, § 18 a 19),
d)	zaviesť systém hodnotenia rizika závažných priemyselných havárií podľa § 6 (ďalej len „hodnotenie rizika“) a riadenia rizika súvisiaceho s prevádzkou podniku, vrátane tomu zodpovedajúceho systému riadenia a kontroly,
e)	vykonávať potrebné opatrenia na prevenciu závažných priemyselných havárií, vrátane zabezpečovania pravidelnej kontroly zariadení v rozsahu a lehotách podľa platnej dokumentácie a podmienok určených v rozhodnutí príslušného orgánu (§ 26),
f)	ustanoviť v prevádzke zariadení a na všetkých stupňoch riadenia osoby s požadovanou odbornou spôsobilosťou a zabezpečiť ich potrebné školenie, výcvik a vybavenie,
g)	vykonať uložené opatrenia na nápravu,
h)	poskytovať príslušným orgánom (§ 26), ich zamestnancom a povereným osobám potrebnú súčinnosť.

(2) Prevádzkovateľ je povinný vytvoriť taký systém vedenia dokumentácie a riadenia podniku, aby bol na požiadanie schopný preukázať plnenie povinností vyplývajúcich z tohto zákona.

DRUHÁ ČASŤ
KATEGORIZÁCIA PODNIKOV

§ 4 
Kategorizácia podnikov

(1) Podniky sa kategorizujú podľa celkového množstva vybraných nebezpečných látok, ktoré sú prítomné v podniku.

(2) Prevádzkovateľ zaradí podnik do kategórie A, ak
a)	celkové množstvo vybranej nebezpečnej látky sa rovná alebo je väčšie ako prahová hodnota uvedená v stĺpci l tabuľky I alebo v stĺpci 1 tabuľky II časti 1 prílohy č. 1 tohto zákona, ale je menšie ako prahová hodnota v stĺpci 2 tabuľky I alebo v stĺpci 2 tabuľky II časti 1 uvedenej prílohy alebo
b)	súčet pomerných množstiev dvoch alebo viacerých vybraných nebezpečných látok vypočítaný podľa vzorca  a za podmienok uvedených v časti 2 prílohy č. 1 tohto zákona je väčší ako jedna.

(3) Prevádzkovateľ zaradí podnik do kategórie B, ak
a)	celkové množstvo vybranej nebezpečnej látky sa rovná alebo je väčšie ako prahová hodnota uvedená v stĺpci 2 tabuľky I alebo v stĺpci 2 tabuľky II časti 1 prílohy č. 1 tohto zákona alebo
b)	súčet pomerných množstiev dvoch alebo viacerých vybraných nebezpečných látok vypočítaný podľa vzorca a za podmienok uvedených v časti 2 prílohy č. 1 tohto zákona je väčší ako jedna.

(4) Prevádzkovateľ je povinný preveriť celkové množstvo vybraných nebezpečných látok prítomných v podniku a zaradiť podnik do príslušnej kategórie podľa odseku 2 alebo 3 alebo podľa  odseku  5. Zaradenie podniku  oznámi  podľa  § 5  okresnému  úradu a orgánu štátnej správy na úseku ochrany pred požiarmi.^11)

(5) Ak celkové množstvo vybranej nebezpečnej látky prítomnej v podniku nedosahuje prahové hodnoty podľa stĺpca 1 tabuľky I alebo stĺpca 1 tabuľky II časti 1 prílohy č. 1 tohto zákona alebo súčet pomerných množstiev dvoch alebo viacerých vybraných nebezpečných látok vypočítaný podľa vzorca  a za podmienok uvedených v časti 2 prílohy č. 1 tohto zákona je menší ako  jedna alebo sa rovná jednej, nevzťahujú sa na podnik a na jeho prevádzkovateľa ustanovenia tohto zákona, s výnimkou povinností ustanovených podľa odseku 4, 6, 8 a 9.

(6) Ak v dôsledku umiestnenia podniku v území  chránenom podľa osobitných  predpisov,^12) alebo  v  území, v  ktorom  sa pravidelne zhromažďuje značný počet ľudí, alebo v ktorom v  dôsledku  vzájomnej blízkosti podnikov môže  podľa hodnotenia rizika (§ 6)  podstatným spôsobom vzrásť pravdepodobnosť vzniku závažnej priemyselnej havárie alebo jej následky, môže krajský úrad rozhodnúť o zaradení podniku podľa odseku 5 do kategórie A alebo o preradení podniku z kategórie A do kategórie B, prípadne uložiť iné opatrenia potrebné na elimináciu alebo zníženie tohto zvýšeného rizika, najmä z hľadiska hodnotenia rizika, prevencie závažných priemyselných havárií a pripravenosti na ich zdolávanie.

(7) Okresný úrad a orgány uvedené v § 26 ods. 1 písm. d) a f) až i) sú v konaní podľa odseku 6 dotknutými orgánmi štátnej správy; ak ide o výrobu alebo skladovanie výbušnín, je dotknutým aj orgán podľa § 26 ods. 1 písm. j).

(8) Prevádzkovatelia podnikov a ďalší podnikatelia^8) podľa odseku 6 sú povinní plniť povinnosti vyplývajúce z rozhodnutia krajského úradu a v potrebnom rozsahu navzájom spolupracovať, najmä si vymieňať  informácie potrebné na zohľadnenie charakteru a rozsahu celkového nebezpečenstva závažnej priemyselnej havárie pri hodnotení rizika (§ 6) v programoch prevencie závažných priemyselných    havárií (§ 7), v bezpečnostných riadiacich systémoch (§ 8), v bezpečnostných správach (§ 9), v havarijných plánoch (§ 18), v podkladoch pre plány ochrany obyvateľstva (§ 19) a pri informovaní verejnosti (§ 22 a 23).

(9) Prevádzkovateľ je povinný pri každej zmene v množstve, požiarnych charakteristikách alebo druhu prítomných vybraných nebezpečných  látok, ktorá by mohla znamenať zmenu zaradenia podniku, preveriť správnosť zaradenia svojho podniku podľa odsekov 1 až 5 a v prípade zistenia potreby zmeny zaradenia bez zbytočného odkladu zaslať okresnému úradu  a orgánu štátnej správy na úseku ochrany pred požiarmi^10)  nové oznámenie (§ 5).

§ 5
Oznámenie o zaradení podniku

(1) Prevádzkovateľ na základe výsledkov kategorizácie vykonanej podľa § 4 písomne oznámi okresnému úradu zaradenie svojho podniku do kategórie A alebo do kategórie B alebo mu písomne oznámi, že množstvo vybraných nebezpečných látok prítomných v podniku nedosahuje hodnoty podľa prílohy č. 1 tohto zákona (§ 4 ods. 5). U nového podniku tak urobí najneskôr súčasne s podaním žiadosti o vydanie územného rozhodnutia o umiestnení stavby; ak sa územné rozhodnutie nevydáva, najneskôr súčasne s predložením žiadosti  o vydanie  stavebného  povolenia. U existujúceho  podniku tak urobí v lehote podľa § 31 ods. 1 písm. b).

(2) Oznámenie podľa odseku 1 obsahuje 
a)	základné údaje o prevádzkovateľovi a o podniku,
b)	informácie o druhu, množstve, klasifikácii, fyzikálnej forme a požiarnych charakteristikách vybraných nebezpečných látok prítomných v podniku, vrátane potrebného zdôvodnenia,
c)	súčasnú a plánovanú činnosť podniku a jeho ťažiskových zariadení,
d)	opis okolia podniku, vrátane grafického znázornenia, najmä s ohľadom na prvky, ktoré môžu spôsobiť vznik závažnej priemyselnej havárie alebo zhoršenie jej následkov,
e)	predbežný odhad rizika vzniku závažnej priemyselnej havárie (ďalej len „predbežný odhad rizika“).

(3) Okresný úrad najneskôr do jedného týždňa  informuje orgány uvedené v § 26 ods. 1 písm. d) a f) až  j) o obdržaní oznámenia (odsek 2) alebo jeho zmeny (odsek 5).

(4) Okresný úrad vedie register podnikov kategórie A a kategórie B a ich prevádzkovateľov vo svojom okrese.

(5) Prevádzkovateľ je povinný bez zbytočného odkladu oznámiť okresnému úradu 
a) každú významnú zmenu v množstve, charaktere, fyzikálnej forme alebo požiarnych charakteristikách prítomnej vybranej nebezpečnej látky alebo v technologickom procese používajúcom vybranú nebezpečnú látku, ako aj predbežný odhad rizika,
b) trvalé zastavenie prevádzky podniku alebo konkrétneho zariadenia, v ktorom je prítomná vybraná nebezpečná látka.

(6) Podrobnosti o náležitostiach oznámenia podľa odseku 1 ustanoví všeobecne záväzný právny predpis, ktorý vydá Ministerstvo životného prostredia Slovenskej republiky (ďalej len „ministerstvo“).

TRETIA ČASŤ
PREVENCIA ZÁVAŽNÝCH PRIEMYSELNÝCH HAVÁRIÍ

Prvý oddiel
 Hodnotenie rizika závažných priemyselných havárií

§ 6
Hodnotenie rizika

(1) Prevádzkovateľ je povinný zabezpečiť hodnotenie rizika. Hodnotenie rizika zahŕňa najmä
a)	identifikáciu nebezpečenstiev (zdrojov rizika) a udalostí, ktoré môžu vyvolať závažnú priemyselnú haváriu,
b)	kvantifikáciu pravdepodobnosti alebo početnosti vzniku závažných priemyselných havárií, 
c)	hodnotenie rozsahu a závažnosti následkov závažných priemyselných havárií, 
d)	definovanie rizika pre život a zdravie ľudí, pre životné prostredie a pre majetok,
e)	posúdenie prijateľnosti rizika.

(2) Hodnotenie rizika je v potrebnom rozsahu súčasťou dokumentácie prevádzkovateľa vypracúvanej podľa § 7 až 9, § 18 a 19.

(3) Na účely oznámenia o kategorizácii podniku (§ 5) vykoná prevádzkovateľ predbežný odhad rizika, ktorý zahŕňa primerane kritériá podľa odseku 1.

(4) Podrobnosti o hodnotení rizika vrátane predbežného odhadu rizika ustanoví všeobecne záväzný právny predpis, ktorý vydá ministerstvo.

Druhý oddiel
 Organizovanie prevencie závažných priemyselných havárií

§ 7
Program prevencie závažných priemyselných havárií

(1) Prevádzkovateľ je povinný vypracovať program prevencie závažných priemyselných havárií (ďalej len „program“) a zabezpečiť jeho uplatňovanie.

(2) Program obsahuje celkové ciele a princípy  činnosti prevádzkovateľa s ohľadom na kontrolu vnútorných a vonkajších nebezpečenstiev závažných priemyselných havárií, najmä
a)	ciele a zásady prevencie závažných priemyselných havárií a pripravenosti na ich zdolávanie a obmedzovanie ich následkov,
b)	opatrenia na splnenie cieľov a zásad podľa písmena a), vrátane príslušných prostriedkov, štruktúr a riadiacich systémov tak,  aby sa zabezpečila vysoká úroveň bezpečnosti a  ochrany života a zdravia ľudí, životného prostredia a majetku.

(3) Prevádzkovateľ  je povinný predložiť program na požiadanie príslušnému orgánu (§ 26).

(4) Prevádzkovateľ je povinný program prehodnotiť a podľa potreby aktualizovať v prípade zmeny zariadenia, podniku, technologického procesu, vlastností alebo množstva vybraných nebezpečných látok, ktorá by mohla mať významný vplyv na riziko závažnej priemyselnej havárie, najmenej však raz za päť rokov.

(5) Podrobnosti o obsahu a spracúvaní programu ustanoví všeobecne záväzný právny predpis, ktorý vydá ministerstvo.

§ 8
Bezpečnostný riadiaci systém

(1) Na zabezpečenie plnenia programu (§ 7) je prevádzkovateľ podniku kategórie B  povinný zaviesť v rámci celkového riadiaceho systému ucelený systém štruktúr, zodpovedností a postupov (ďalej len „bezpečnostný riadiaci systém“).

(2) Bezpečnostný riadiaci systém obsahuje potrebné opatrenia najmä v oblasti organizácie riadenia podniku a zamestnancov, identifikácie a hodnotenia závažných nebezpečenstiev, prevádzkovej kontroly, riadenia zmien, havarijného plánovania, kontroly  plnenia cieľov a princípov programu, ako aj pre systematické hodnotenie aktuálnosti a účinnosti programu i bezpečnostného riadiaceho systému, vrátane vykonávania interného auditu.

(3) Na prehodnotenie a aktualizáciu bezpečnostného riadiaceho systému sa vzťahuje rovnako ustanovenie § 7 ods. 4.

(4) Podrobnosti o bezpečnostnom riadiacom systéme podľa odseku 1 a 2 ustanoví všeobecne záväzný právny predpis, ktorý vydá ministerstvo.

Tretí oddiel
 Bezpečnostná správa

§ 9 
Vypracúvanie a využívanie bezpečnostnej správy

(1) Prevádzkovateľ podniku kategórie B je povinný vypracovať bezpečnostnú správu a zabezpečiť jej uplatňovanie v činnosti a riadení podniku.

(2) Bezpečnostná správa má byť vypracovaná v spolupráci so zamestnancami podniku a so zástupcami zamestnancov^13) za účelom
a)	preukázania, že 
1.	program (§ 7) a bezpečnostný riadiaci systém (§ 8) boli vypracované a zavedené do praxe,
2.	boli identifikované havarijné nebezpečenstvá a vykonané potrebné opatrenia na prevenciu závažných priemyselných havárií, ako aj opatrenia na obmedzenie ich následkov na život a zdravie ľudí, životné prostredie a majetok,

3.	do návrhu konštrukcie, prevádzky a údržby každého zariadenia, vybavenia a infraštruktúry spojených s činnosťou, ktorá môže spôsobiť nebezpečenstvo závažnej priemyselnej havárie v podniku, bol zapracovaný návrh primeraného stupňa jeho bezpečnosti a spoľahlivosti,
4.	bol vypracovaný havarijný plán,
b)	poskytnutia údajov potrebných na 
1.	vypracovanie podkladov pre plán ochrany obyvateľstva,^14)
2.	spracovanie územnoplánovacej dokumentácie a povoľovanie iných stavieb, zariadení a činností v okolí podniku,^15)
3.	informovanie verejnosti.

(3) Na splnenie požiadaviek podľa odseku 2 bezpečnostná správa obsahuje najmä
a)	informácie o podniku, jeho umiestnení a zameraní jeho činnosti, ako aj o jeho organizácii a riadiacom systéme s ohľadom na prevenciu závažných priemyselných havárií,
b)	opis okolia podniku a životného prostredia,
c)	opis činností a zariadení podniku dôležitých z hľadiska bezpečnosti a zdrojov rizík závažných priemyselných havárií, ako aj súpis a opis vybraných nebezpečných látok prítomných v podniku,
d)	identifikáciu a analýzu rizík závažných priemyselných havárií, ich hodnotenie a preventívne opatrenia,
e)	opatrenia týkajúce sa pripravenosti na zdolávanie závažných priemyselných havárií a obmedzovanie ich následkov,
f)	potrebnú mapovú dokumentáciu.

(4) Prevádzkovateľ podniku kategórie B zašle bezpečnostnú správu v siedmich exemplároch okresnému úradu na posúdenie a vydanie súhlasu (odsek 7). Okresný úrad si môže vyžiadať od prevádzkovateľa ďalšie údaje, ktoré potrebuje na posúdenie bezpečnostnej správy.

(5) Okresný úrad najneskôr do dvoch týždňov zašle bezpečnostnú správu na vyjadrenie ministerstvu a dotknutým orgánom uvedeným v § 26 ods. 1 písm. d) a f) až i); v prípade výroby a skladovania výbušnín aj orgánu uvedenému v § 26 ods. 1 písm. j). Zároveň ich oboznámi s prípadnou požiadavkou prevádzkovateľa na ochranu niektorých dôverných údajov v bezpečnostnej správe (§ 22 ods. 6). 

(6) Ministerstvo a dotknuté orgány štátnej správy zašlú svoje vyjadrenie okresnému úradu najneskôr do 30 dní.

(7) Okresný úrad po obdržaní vyjadrení podľa odseku 6 a po prípadnom doplnení podľa odseku 4 najneskôr do 60 dní rozhodne o vydaní súhlasu. V súhlase uvedie najmä, či bezpečnostná správa spĺňa požiadavky tohto zákona a predpisov vydaných na jeho vykonanie, opatrenia na odstránenie prípadných nedostatkov v bezpečnostnej správe a podľa potreby aj opatrenia na odstránenie ďalších nedostatkov v činnosti prevádzkovateľa, ktoré vyplynuli z bezpečnostnej správy. V prípade závažných nedostatkov vráti bezpečnostnú správu prevádzkovateľovi na prepracovanie s určením príslušnej lehoty. O svojom rozhodnutí upovedomí ministerstvo a dotknuté orgány podľa odseku 5.

(8) V odôvodnených prípadoch, vyplývajúcich najmä z fyzikálnej formy, množstva, spôsobu umiestnenia, balenia, uloženia a klasifikácie vybranej nebezpečnej látky môže okresný úrad na žiadosť prevádzkovateľa povoliť výnimku z rozsahu bezpečnostnej správy, pokiaľ ide o zariadenie alebo časť podniku, ktoré nemôžu spôsobiť nebezpečenstvo závažnej priemyselnej havárie. Odseky 4 až 7 platia primerane.

(9) Právoplatné rozhodnutie o povolení výnimky podľa odseku 8 zašle okresný úrad bez zbytočného odkladu aj ministerstvu.

(10) Pri výstavbe nového podniku alebo pri plánovanej  zmene existujúceho podniku alebo zariadenia [odsek 11 písm. b)] je prevádzkovateľ podniku kategórie B povinný predložiť bezpečnostnú správu spolu so súhlasom okresného úradu podľa odseku 7 ako súčasť žiadosti o vydanie stavebného povolenia alebo rozhodnutia o zmene v  užívaní  stavby podľa osobitných predpisov.^15)

(11) Prevádzkovateľ je povinný bezpečnostnú správu prehodnocovať a aktualizovať najmenej raz za päť rokov, ako aj
a)	v prípade takej zmeny zariadenia, podniku, technologického procesu, vlastností alebo množstva vybraných nebezpečných látok, ktorá by mohla mať významný vplyv na riziko  závažnej priemyselnej havárie,
b)	na základe nariadenia okresného úradu alebo z vlastného podnetu v prípade, ak to vyplýva z nových technických poznatkov v oblasti bezpečnosti, najmä z analýzy závažných priemyselných havárií a havarijných stavov alebo z nových poznatkov v oblasti hodnotenia rizík.

(12) Na prehodnotenie a aktualizáciu bezpečnostnej správy sa vzťahujú rovnako ustanovenia odsekov 4 až 7.

(13) Na vypracovanie bezpečnostnej správy možno použiť aj dokumentáciu alebo jej časť vyhotovenú na iné účely podľa osobitných predpisov,^16) ak vyhovuje požiadavkám tohto zákona.

(14) Podrobnosti o bezpečnostnej správe a o odôvodnených prípadoch pre povolenie výnimky podľa odseku 8 ustanoví všeobecne záväzný právny predpis, ktorý vydá ministerstvo.

Štvrtý oddiel 
Územné plánovanie a povoľovanie stavieb,
zariadení a iných činností

§ 10
Plánovacia a povoľovacia činnosť v okolí podniku

(1) Orgány verejnej správy, ktoré podľa osobitných predpisov^17) vypracúvajú (obstarávajú) alebo schvaľujú rozvojové koncepcie alebo územnoplánovaciu dokumentáciu, alebo povoľujú stavby, zariadenia a iné činnosti, sú povinné zohľadniť nutnosť
a)	dodržania dostatočnej vzdialenosti medzi podnikmi kategórie A a kategórie B navzájom, medzi   podnikmi   uvedených  kategórií  a  inými  stavbami,  zariadeniami  a činnosťami, 
najmä sídelnými útvarmi a inými miestami s pravidelným výskytom väčšieho množstva ľudí, územiami chránenými podľa osobitných predpisov,^12) dopravnými trasami, energetickými a inými rozvodmi alebo
b)	určenia dodatočných technických a iných opatrení tak, aby sa nezvýšilo riziko závažnej priemyselnej havárie.

(2) Pri zohľadňovaní potreby podľa odseku 1 príslušné orgány vychádzajú najmä z  oznámenia (§ 5), hodnotenia rizika (§ 6) a bezpečnostnej správy (§ 9).

(3) V konaniach podľa odseku 1 je okresný úrad dotknutým orgánom štátnej správy.

Piaty oddiel
Odborná spôsobilosť, školenie a výcvik zamestnancov

§ 11
Odborné riadenie, výchova, výcvik a vybavenie zamestnancov

(1) Prevádzkovateľ je povinný ustanoviť odborne spôsobilú osobu (§ 12 ods. 3) na koordináciu a kontrolu zabezpečovania úloh vyplývajúcich z tohto zákona.

(2) Ak ide o podnik kategórie B rozsiahly alebo zložitý alebo s možnými mimoriadne významnými následkami závažnej priemyselnej havárie vyplývajúcimi najmä z hodnotenia rizika  (§ 6) alebo z bezpečnostnej správy (§ 9), môže okresný úrad rozhodnutím nariadiť jeho prevádzkovateľovi zriadiť na plnenie úloh podľa odseku 1 osobitný útvar. Na riadenie tohto útvaru sa vyžaduje odbornosť podľa § 12 ods. 3 písm. b).

(3) Na hodnotenie rizika (§ 6), na vypracovanie bezpečnostnej správy (§ 9) a havarijného plánu (§ 18) sa vyžaduje koordinácia špecialistom na prevenciu závažných havárií [§ 12 ods. 3 písm. b)]; tento osvedčuje pravosť písomností, ktoré vyhotovil alebo overil, odtlačkom svojej pečiatky a vlastnoručným podpisom.

(4) Prevádzkovateľ je povinný oznámiť bez zbytočného odkladu okresnému úradu ustanovenie odborne spôsobilej osoby podľa odseku 1 a zriadenie osobitného útvaru podľa odseku 2 vrátane jeho vedúceho. Rovnako je povinný oznámiť každú zmenu v ustanovení uvedených osôb.

(5) Prevádzkovateľ je povinný zabezpečiť potrebnú kvalifikáciu, periodické školenie a výcvik zamestnancov podniku, vrátane potrebného overenia znalostí, najmä zamestnancov obsluhujúcich jednotlivé zariadenia, ako aj zamestnancov vykonávajúcich kontrolu   a   riadenie   prác,  vrátane   ich   vybavenia   potrebnými   osobnými    ochrannými pracovnými prostriedkami,^18) prístrojmi, náradím a nástrojmi, s prihliadnutím na druh, rozsah, zložitosť a rizikovosť zariadenia alebo vykonávanej práce. Vychádza pritom najmä z hodnotenia rizika a  havarijného plánu; prevádzkovateľ podniku kategórie B aj z bezpečnostného riadiaceho systému a bezpečnostnej správy. Požiadavky osobitných predpisov^8) na kvalifikáciu, školenie a výcvik zamestnancov ostávajú nedotknuté.

(6) Podrobnosti o úlohách odborne spôsobilých osôb podľa odseku 1, ako aj o obsahu a vykonávaní školenia a výcviku zamestnancov podnikov kategórie A a kategórie B ustanoví všeobecne záväzný právny predpis, ktorý vydá ministerstvo.

§ 12
Odborne spôsobilá osoba
(1) Za odborne spôsobilú osobu podľa tohto zákona možno ustanoviť fyzickú osobu,
a)	ktorá má spôsobilosť na právne úkony,
b)	ktorá je bezúhonná,
c)	ktorá má vysokoškolské vzdelanie alebo bakalárske vzdelanie príslušného technického smeru alebo prírodovedeckého smeru a najmenej tri roky praxe v príslušnom odbore alebo má úplné stredné odborné vzdelanie príslušného technického smeru ukončené maturitou a najmenej päť rokov praxe v príslušnom odbore,
d)	ktorá absolvovala odbornú prípravu podľa odseku 4,
e)	ktorej na základe úspešne vykonanej skúšky ministerstvo udelilo osvedčenie o odbornej spôsobilosti (odsek 6).

(2) Za bezúhonného sa na účely tohto zákona považuje ten, kto nebol právoplatne odsúdený za úmyselný trestný čin alebo za nedbalostný trestný čin proti životnému prostrediu.^19) Bezúhonnosť sa preukazuje výpisom z registra trestov, ktorý nesmie byť starší ako tri mesiace.

(3) Osvedčenie o odbornej spôsobilosti sa vydáva pre odbornosť
a)	havarijný technik,
b)	špecialista na prevenciu závažných priemyselných havárií.

(4) Odborná príprava odborne spôsobilých osôb podľa odseku 3 je zameraná najmä na znalosť
a)	právnych predpisov  upravujúcich oblasť prevencie a zdolávania závažných priemyselných havárií a obmedzovania ich následkov na život a zdravie ľudí, životné prostredie a majetok,
b)	hodnotenia rizika,
c)	charakteristík nebezpečenstiev a prevencie závažných priemyselných havárií pri fyzikálnych procesoch a  chemických procesoch,
d)	havarijného plánovania vrátane tvorby havarijných scenárov, výpočtu zón ohrozenia a určovania síl a prostriedkov na zdolávanie závažných priemyselných havárií a obmedzovanie ich následkov,
e)	významu, vypracúvania a využívania bezpečnostnej správy.

(5) Predmetom skúšky je overenie znalostí v oblastiach podľa odseku 4 s prihliadnutím na požadovanú odbornosť podľa odseku 3. Skúšobnú komisiu ustanovuje ministerstvo.

(6) Osvedčenie o odbornej spôsobilosti havarijného technika a špecialistu na prevenciu závažných priemyselných havárií vydáva ministerstvo. Špecialistovi na prevenciu závažných priemyselných havárií vydá ministerstvo za úhradu aj pečiatku špecialistu na prevenciu závažných priemyselných havárií.

(7) Overenie  odbornej spôsobilosti sa opakuje raz za päť rokov. Ministerstvo môže uložiť odborne spôsobilej osobe, aby sa podrobila opakovanému overeniu odbornej spôsobilosti alebo preškoleniu i mimo tejto lehoty, a to v prípade zásadných zmien v príslušných právnych predpisoch, v stave  vedy a techniky a v oblasti hodnotenia rizík alebo v prípade zistenia závažných nedostatkov v jej činnosti.

(8) Ministerstvo vedie zoznam odborne spôsobilých osôb.

(9) Odborne spôsobilá osoba je povinná bezodkladne oznámiť ministerstvu zmenu bydliska (§ 15 ods. 2) a zmenu údajov podľa odseku 1 písm. a) a b).

(10) Ministerstvo rozhodne o odňatí osvedčenia havarijného technika alebo špecialistu na prevenciu závažných priemyselných havárií, ak táto odborne spôsobilá osoba
a)	bola pozbavená spôsobilosti na právne úkony alebo jej spôsobilosť na právne úkony bola obmedzená,
b)	bola právoplatne odsúdená za trestný čin uvedený v odseku 2,
c)	získala osvedčenie o odbornej spôsobilosti na podklade vedome nesprávnych údajov uvedených v žiadosti alebo v jej prílohách,
d)	sa nepodrobila preškoleniu alebo overeniu odbornej spôsobilosti podľa odseku 7,
e)	závažným spôsobom alebo opakovane porušila povinnosti vyplývajúce z tohto zákona alebo predpisov na jeho vykonanie.

(11) Osvedčenie o odbornej spôsobilosti zaniká
a)	smrťou odbornej spôsobilej osoby,
b)	vyčiarknutím zo zoznamu podľa odseku 8, ak odborne spôsobilá osoba písomne požiadala o zrušenie osvedčenia.

(12) Na základe právoplatného rozhodnutia ministerstva podľa odseku 10 o odňatí osvedčenia o odbornej spôsobilosti, ako aj v prípade zániku osvedčenia podľa odseku 11 písm. b) je odborne spôsobilá osoba povinná vrátiť ministerstvu osvedčenie o odbornej spôsobilosti a špecialista na prevenciu závažných priemyselných havárií aj pečiatku špecialistu na prevenciu závažných priemyselných havárií.

(13) Podrobnosti o
a)	obsahu a rozsahu odbornej prípravy podľa odseku 4,
b)	overovaní odbornej spôsobilosti,
c)	vydávaní osvedčení o odbornej spôsobilosti a ich náležitostiach, ako aj o obsahu a  vedení zoznamu odborne spôsobilých osôb,
d)	pečiatke špecialistu na prevenciu závažných priemyselných havárií, vrátane jej záväzného vzoru a úhrade za jej vydanie, ako aj o jej používaní,
ustanoví všeobecne záväzný právny predpis, ktorý vydá ministerstvo.

§ 13
Oprávnenie na vykonávanie odbornej prípravy

(1) Odbornú prípravu havarijných technikov a špecialistov na prevenciu závažných priemyselných havárií vykonáva podnikateľ,^9) ktorý má na túto činnosť oprávnenie vydané ministerstvom.

(2) Podmienkami na udelenie oprávnenia na vykonávanie odbornej prípravy podľa odseku 1 sú:
a)	zabezpečenie lektorov a predloženie dokladov o ich odbornej kvalifikácii a praxi,
b)	vypracovanie a vedenie základnej pedagogickej dokumentácie,
c)	zabezpečenie materiálno-technického vybavenia a organizačno-personálneho riadenia procesu odbornej prípravy.

(3) Na udelenie oprávnenia podľa odseku 1 sa primerane vzťahujú tiež ustanovenia osobitných predpisov^20) týkajúce sa bydliska alebo sídla na území Slovenskej republiky žiadateľa o udelenie oprávnenia.

(4) Žiadosť o udelenie oprávnenia obsahuje najmä:
a)	v prípade fyzickej osoby jej meno a priezvisko, dátum narodenia, rodné číslo a bydlisko (ďalej len „osobné údaje“), obchodné meno a identifikačné číslo (IČO), ak už bolo pridelené, ako aj osobné údaje zodpovedného zástupcu,^21) ak ním nie je sám žiadateľ o udelenie oprávnenia,
b)	v prípade právnickej osoby obchodné meno, sídlo, právnu formu a identifikačné číslo (IČO), ako aj osobné údaje osoby alebo osôb, ktoré sú štatutárnym orgánom a osobné údaje zodpovedného zástupcu,
c)	potrebné doklady na preukázanie splnenia podmienok podľa odseku 2,
d)	potvrdenie o zaplatení správneho poplatku podľa osobitného predpisu.^22)

(5) Ministerstvo v oprávnení uvedie
a)	v prípade fyzickej osoby jej osobné údaje, obchodné meno a identifikačné číslo (IČO), ak už bolo pridelené, ako aj osobné údaje jej zodpovedného zástupcu, ak bol ustanovený,
b)	v prípade právnickej osoby obchodné meno, sídlo, právnu formu a identifikačné číslo (IČO), ako aj osobné údaje osoby alebo osôb, ktoré sú jej štatutárnym orgánom,
c)	druh odbornej prípravy,
d)	číslo oprávnenia a dobu jeho platnosti.

(6) Ministerstvo môže oprávnenie odňať, ak 
a)	zistí závažné alebo opakujúce sa nedostatky vo výkone odbornej prípravy držiteľom oprávnenia,
b)	o to požiada držiteľ oprávnenia.

(7) Platnosť oprávnenia zaniká
a)	uplynutím doby, na ktorú bolo vydané, ak držiteľ oprávnenia nepožiadal o predĺženie najneskôr 60 dní pred uplynutím doby platnosti oprávnenia,
b)	výmazom držiteľa oprávnenia z obchodného registra alebo nadobudnutím právoplatnosti rozhodnutia o odňatí živnostenského listu,
c)	vyhlásením konkurzu na držiteľa oprávnenia alebo zamietnutím návrhu na vyhlásenie konkurzu na držiteľa oprávnenia pre nedostatok majetku,
d)	rozhodnutím ministerstva o odňatí oprávnenia,
e)	smrťou fyzickej osoby – podnikateľa^9) alebo jej vyhlásením za mŕtveho.

Šiesty oddiel
Autorizácia

§ 14
Povinnosť autorizácie

(1) Vykonávať činnosti podľa odseku 2 môže za podmienok ustanovených týmto zákonom podnikateľ^9) len na základe autorizácie udelenej ministerstvom (ďalej len „autorizovaná osoba“).

(2) Autorizácia udelená ministerstvom je potrebná na vykonanie týchto činností pre iného prevádzkovateľa:
a)	hodnotenie rizika (§ 6),
b)	vypracúvanie a aktualizovanie bezpečnostnej správy (§ 9),
c)	vypracúvanie a aktualizovanie havarijného plánu (§ 18),
d)	konzultačná a poradenská činnosť v oblastiach podľa písmena a) až c).

§ 15
Podmienky udelenia autorizácie 

(1) Žiadateľ o udelenie autorizácie (ďalej len „žiadateľ“), ak je ním fyzická osoba, musí preukázať
a)	bezúhonnosť (§ 12 ods. 2),
b)	plnú spôsobilosť na právne úkony,
c)	bydlisko na území Slovenskej republiky (odsek 2),
d)	odbornú spôsobilosť zodpovedného zástupcu v odbornosti špecialistu na prevenciu závažných priemyselných havárií [§ 12 ods. 3 písm. b)], ak ním nie je sám žiadateľ,
e)	že nie je v konkurznom konaní, ani nebol proti nej zamietnutý návrh na vyhlásenie konkurzu pre nedostatok majetku,
f)	potrebné technické, materiálne a personálne zabezpečenie výkonu autorizovanej činnosti.

(2) Bydliskom na území Slovenskej republiky sa na účely tohto zákona rozumie trvalý pobyt^23) na území Slovenskej republiky, prípadne dlhodobý pobyt alebo trvalý pobyt na území Slovenskej republiky na základe povolenia podľa osobitného predpisu;^24) u štátnych občanov Slovenskej republiky s dlhodobým alebo trvalým pobytom mimo územia Slovenskej republiky je ním ohlásený prechodný pobyt na území Slovenskej republiky a u štátnych príslušníkov členských štátov Európskych spoločenstiev (ďalej len „členský štát“) s bydliskom v členskom štáte, je ním ohlásený pobyt cudzinca.^25)

(3) Ak je žiadateľom právnická osoba, musí preukázať
a)	bezúhonnosť osoby alebo osôb, ktoré sú jej štatutárnym orgánom,
b)	svoje sídlo alebo sídlo svojej organizačnej zložky na území Slovenskej republiky,
c)	odbornú spôsobilosť zodpovedného zástupcu v odbornosti špecialistu na prevenciu závažných priemyselných havárií [§ 12 ods. 3 písm. b)], 
d)	že nie je v konkurznom konaní, ani nebol proti nej zamietnutý návrh na vyhlásenie konkurzu pre nedostatok majetku,
e)	potrebné technické, materiálne a personálne zabezpečenie výkonu autorizovanej činnosti.

(4) Požiadavky osobitných predpisov vzťahujúce sa na podnikanie zahraničných osôb^26) sa primerane vzťahujú aj na udeľovanie autorizácie podľa tohto zákona.

(5) Žiadosť o udelenie autorizácie obsahuje najmä 
a)	potrebné identifikačné údaje o žiadateľovi [§ 16 ods. 1 písm. a) a b) a odsek 2 písm. a) a b)],
b)	činnosť, na ktorú sa žiada udelenie autorizácie,
c)	potrebné doklady na preukázanie splnenia podmienok na udelenie autorizácie podľa odseku 1 až 4,
d)	potvrdenie o zaplatení správneho poplatku podľa osobitného predpisu.^22)

§ 16
Rozhodnutie o autorizácii

	(1) Ministerstvo  vydá rozhodnutie o autorizácii v prípade splnenia podmienok podľa § 15. Ak žiadateľ nespĺňa podmienky podľa § 15, ministerstvo jeho žiadosť zamietne.

(2) V rozhodnutí o udelení autorizácie fyzickej osobe ministerstvo uvedie
a)	osobné údaje podnikateľa a  zodpovedného zástupcu, ak bol ustanovený, 
b)	obchodné meno a identifikačné číslo (IČO), ak už bolo pridelené,
c)	činnosť, na ktorú sa udeľuje autorizácia,
d)	číslo autorizácie a dobu platnosti rozhodnutia o autorizácii, ako aj dátum začatia výkonu autorizovanej činnosti.

(3) V rozhodnutí o udelení autorizácie právnickej osobe ministerstvo uvedie
a)	obchodné meno, sídlo, právnu formu a identifikačné číslo (IČO),
b)	osobné údaje  osoby alebo osôb, ktoré sú jej štatutárnym orgánom, a  osobné údaje zodpovedného zástupcu, 
c)	činnosť, na ktorú sa udeľuje autorizácia,
d)	číslo autorizácie a dobu platnosti rozhodnutia o autorizácii, ako aj dátum začatia výkonu autorizovanej činnosti.

(4) Rozhodnutie o autorizácii má platnosť päť rokov, ak v ňom nie je uvedená kratšia doba platnosti. Na žiadosť osoby, ktorej bola autorizácia udelená (ďalej len „autorizovaná osoba“), podanú najneskôr 60 dní pred skončením platnosti rozhodnutia o autorizácii môže ministerstvo platnosť autorizácie predĺžiť, najviac však o päť rokov.

(5) Ministerstvo môže rozsah autorizácie zmeniť alebo autorizáciu pozastaviť, ak
a)	autorizovaná osoba dočasne neplní podmienky autorizácie ustanovené týmto zákonom,
b)	autorizovaná osoba dočasne nemôže riadne vykonávať činnosť, na ktorú bola autorizovaná,
c)	zistí nedostatky vo výkone činnosti, na ktorú bola autorizovaná,
d)	o to požiada autorizovaná osoba.

(6) Ministerstvo môže autorizáciu zrušiť, ak
a)	autorizovaná osoba dlhodobo neplní podmienky autorizácie určené týmto zákonom,
b)	autorizovaná osoba trvalo nemôže riadne vykonávať činnosť, na ktorú bola autorizovaná,
c)	zistí závažné nedostatky vo výkone činnosti, ktorá je predmetom autorizácie,
d)	o to požiada autorizovaná osoba.

(7) Autorizácia zaniká
a)	smrťou alebo vyhlásením za mŕtveho fyzickej osoby, ktorá je autorizovanou osobou,
b)	zánikom právnickej osoby, ktorá je autorizovanou osobou,
c)	smrťou alebo skončením pracovnoprávneho vzťahu zodpovedného zástupcu,
d)	zrušením podľa odseku 6,
e)	uplynutím času  platnosti rozhodnutia o autorizácii.

(8) Autorizácia podľa odseku 6 písm. b) nezaniká, ak autorizovaná osoba najneskôr do 30 dní ustanoví nového zodpovedného zástupcu a oznámi to ministerstvu.

(9) Ministerstvo vedie zoznam autorizovaných osôb a najmenej raz za rok ho uverejňuje vo Vestníku Ministerstva životného prostredia Slovenskej republiky.

(10) Podrobnosti o autorizácii právnických osôb a fyzických osôb - podnikateľov a o  vedení zoznamu autorizovaných osôb ustanoví všeobecne záväzný právny predpis, ktorý vydá ministerstvo.

§ 17
Povinnosti  autorizovanej osoby

(1) Autorizovaná osoba je povinná
a)	vykonávať činnosť, na ktorú je autorizovaná, s odbornou starostlivosťou v súlade s rozhodnutím o autorizácii,
b)	zamestnávať v pracovnoprávnom vzťahu zodpovedného zástupcu podľa § 15 ods. 1 písm. d) a ods. 3 písm. c),
c)	zamestnávať v pracovnoprávnom vzťahu na odborné vykonávanie činnosti, na ktorú bola autorizovaná, ak to jej rozsah vyžaduje, ďalšie osoby s potrebnou odbornou spôsobilosťou,^27)
d)	uzavrieť poistenie pre prípad zodpovednosti za škodu spôsobenú činnosťou autorizovanej osoby a oznámiť to ministerstvu do 30 dní od udelenia autorizácie,
e)	oznámiť bezodkladne ministerstvu zmenu podmienok, na základe ktorých bola autorizovaná, ako aj zmenu podmienok podľa písmena b) až d),
f)	uviesť v ňou vyhotovenej písomnej i grafickej dokumentácii pri jej činnosti podľa § 14 ods. 2 svoje obchodné meno, číslo autorizácie a pripojiť k podpisu odtlačok pečiatky so svojím obchodným menom, ako aj meno a vlastnoručný podpis zodpovedného zástupcu a odtlačok jeho pečiatky špecialistu na prevenciu závažných priemyselných havárií.

(2) Vykonávať funkciu zodpovedného zástupcu podľa odseku 1 písm. b) a f) možno len u jedného zamestnávateľa.

ŠTVRTÁ ČASŤ
PRIPRAVENOSŤ NA ZDOLÁVANIE ZÁVAŽNÝCH 
PRIEMYSELNÝCH HAVÁRIÍ

§ 18
Havarijný plán

(1) Prevádzkovateľ je povinný pred začatím prevádzky podniku alebo zariadenia vypracovať havarijný plán. Pri jeho vypracúvaní vychádza najmä z výsledkov hodnotenia rizika  podľa § 6.

(2) Havarijný plán sa vypracúva v potrebnej súčinnosti 
a)	so zamestnancami podniku a zástupcami zamestnancov,^13) 
b)	s inými podnikateľmi^9) vykonávajúcimi  s vedomím prevádzkovateľa činnosti v jeho podniku (ďalej len „cudzia organizácia“), 
c)	s inými organizáciami a orgánmi, s ktorých súčinnosťou sa uvažuje pri zdolávaní závažnej priemyselnej havárie a obmedzovaní jej následkov.

(3) Prevádzkovateľ pri vypracúvaní havarijného plánu podľa potreby spolupracuje (najmä formou vzájomných konzultácií a výmeny informácií) aj s prevádzkovateľmi iných podnikov kategórie A a kategórie B alebo  prevádzkovateľmi iných činností v blízkosti podniku, ktoré by mohli zvýšiť riziko závažnej priemyselnej havárie.

(4) Havarijný plán musí byť zostavený tak, aby zabezpečoval
a)	včasnú a adekvátnu reakciu na bezprostrednú hrozbu závažnej priemyselnej havárie alebo na vzniknutú závažnú priemyselnú haváriu a na jej zdolanie,
b)	vykonanie opatrení potrebných na zaistenie bezpečnosti a ochrany života a zdravia ľudí, životného prostredia a majetku pred následkami závažnej priemyselnej havárie a na obmedzenie týchto následkov,
c)	potrebnú informovanosť dotknutej verejnosti, ako aj príslušných orgánov a organizácií,
d)	umožnenie obnovy (sanácie) životného prostredia poškodeného závažnou priemyselnou haváriou.

(5) Havarijný plán obsahuje najmä
a)	potrebné údaje o podniku, jeho zariadeniach a činnostiach, mená a funkcie osôb, ktorým sa v ňom ukladajú určité povinnosti, ako aj názvy príslušných orgánov a organizácií, s ktorých súčinnosťou sa počíta,
b)	mechanizmy na výstrahu a varovanie ohrozených osôb, ako aj na vyrozumenie a zvolanie osôb, príslušných orgánov a organizácií zúčastnených na zdolávaní závažnej priemyselnej havárie a na obmedzovaní jej následkov,
c)	scenáre reprezentatívnych druhov závažných priemyselných havárií a súbory scenárov pre reprezentatívne druhy závažných priemyselných havárií a opatrení na ich efektívne zdolanie a obmedzenie ich následkov, vrátane určenia zón ohrozenia, opisu potrebného materiálneho, personálneho a iného vybavenia a použiteľných zdrojov (§ 20),
d)	opatrenia na zabezpečenie evakuácie alebo iného spôsobu ochrany ohrozených osôb alebo majetku,
e)	opatrenia na zabezpečenie potrebnej súčinnosti s akciami príslušných orgánov a organizácií na území podniku a podľa potreby aj mimo neho,
f)	spôsob školenia a výcviku podnikových útvarov a služieb a jednotlivých zamestnancov o činnostiach, ktoré sa od nich očakávajú, vrátane potrebnej súčinnosti s príslušnými orgánmi a organizáciami.

(6) Na vypracovanie havarijného plánu možno použiť aj dokumentáciu alebo jej časť vyhotovenú podľa osobitných predpisov,^28) ak vyhovuje požiadavkám tohto zákona. 

(7) Prevádzkovateľ je povinný zabezpečiť oboznámenie s havarijným plánom svojich zamestnancov a zástupcov zamestnancov,^13) ako aj zamestnancov cudzích organizácií vykonávajúcich práce v podniku, v rozsahu, ktorý sa ich týka.

(8) Prevádzkovateľ je povinný zabezpečiť pravidelné precvičovanie situácií podľa  havarijného plánu, jeho prehodnotenie a podľa potreby aj jeho zmenu a aktualizáciu najmenej raz za tri roky. Tým nie sú dotknuté ustanovenia osobitných predpisov.^29)

(9) Ustanovenia § 9 ods. 11 písm. a) a b) platia rovnako aj na zmenu a aktualizáciu havarijného plánu.

(10) Prevádzkovateľ najneskôr do 30 dní oznámi okresnému úradu a orgánu štátnej správy na úseku ochrany pred požiarmi^11) vypracovanie havarijného plánu. Každé plánované precvičovanie podľa odseku 8 prevádzkovateľ oznámi týmto orgánom najmenej sedem dní vopred.

(11) Prevádzkovateľ je povinný postupovať podľa havarijného plánu v prípade vzniku závažnej priemyselnej havárie alebo jej bezprostrednej hrozby.

(12) Podrobnosti o havarijných plánoch, vrátane ich vypracúvania, uchovávania, prehodnocovania a precvičovania, ako aj o oboznamovaní zamestnancov a ďalších osôb s nimi ustanoví všeobecne záväzný právny predpis, ktorý vydá ministerstvo.

§ 19
Podklady na vypracovanie plánu ochrany obyvateľstva

(1) Prevádzkovateľ je povinný predložiť orgánu, ktorý vypracúva plán ochrany obyvateľstva podľa osobitného predpisu,^30) podklady uvedené v odseku 2 a na požiadanie tohto orgánu spolupracovať  na vypracúvaní plánu ochrany obyvateľstva v záujme potrebnej previazanosti  havarijného plánu a plánu ochrany obyvateľstva.

(2) Bez toho, aby boli dotknuté požiadavky osobitného predpisu,^29) podklady na vypracovanie plánu ochrany obyvateľstva podľa odseku 1 obsahujú najmä
a)	potrebné údaje o podniku, o jeho zariadeniach a činnostiach, ako aj mená a funkcie osôb zodpovedných za riadenie prác na zdolávaní havárie a za koordináciu s príslušnými orgánmi a organizáciami podľa havarijného plánu, 
b)	súpis, opis, klasifikáciu, množstvo, fyzikálny stav a požiarne charakteristiky vybraných nebezpečných látok prítomných v podniku v takom množstve, že  ich škodlivé účinky v prípade závažnej priemyselnej havárie môžu presiahnuť územie podniku,
c)	opis okolia podniku najmä z hľadiska prvkov, ktoré môžu zvýšiť pravdepodobnosť vzniku závažnej priemyselnej havárie alebo závažnosť jej následkov, vrátane údajov pre informovanie dotknutej verejnosti,
d)	hodnotenie rizík vyplývajúcich z činnosti podniku a upozornenie na nebezpečenstvo možného zvýšenia týchto rizík z dôvodov uvedených v písmene c),
e)	scenáre reprezentatívnych druhov závažných priemyselných havárií s možnými škodlivými účinkami mimo územia podniku, vrátane návrhu na určenie zón  ohrozenia, opatrení na  efektívne zdolanie závažných priemyselných havárií a obmedzenie ich následkov na ľudí, životné prostredie a majetok, s uvedením  zdrojov, ktoré má podnik k dispozícii,
f)	návrhy na zabezpečenie potrebnej harmonizácie havarijného plánu a plánu ochrany obyvateľstva, najmä pokiaľ ide o súčinnosť pri vypracúvaní plánu ochrany obyvateľstva, pri oboznamovaní sa s ním, pri jeho precvičovaní a prehodnocovaní, ako aj pri jeho uplatnení v prípade závažnej priemyselnej havárie,
g)	v prípade potreby aj ďalšie dostupné údaje na základe vyžiadania orgánu uvedeného v odseku 1.

(3) Každú zmenu situácie, podkladov alebo údajov podľa odseku 2, ktorá má závažný význam z hľadiska aktuálnosti a primeranosti plánu ochrany obyvateľstva, je prevádzkovateľ povinný oznámiť bez zbytočného odkladu orgánu uvedenému v odseku 1.

§ 20 
Prostriedky na zdolávanie závažných priemyselných havárií 

(1) Prevádzkovateľ je povinný mať alebo zabezpečiť prostriedky, prístroje  a nástroje (ďalej len „prostriedok“) potrebné na včasné rozpoznanie havarijných stavov, na výstrahu a varovanie, vyrozumenie a zvolanie príslušných subjektov, na zdolávanie závažných priemyselných havárií a na obmedzovanie ich následkov.  

(2) Druh, rozsah a množstvo jednotlivých prostriedkov a stupeň ich použiteľnosti, vrátane prostriedkov  ustanovených osobitnými predpismi,^28) sa uvedú v havarijnom pláne,  prípadne aj v ďalšej prevádzkovej dokumentácii; u podnikov kategórie B v primeranom rozsahu aj v bezpečnostnej správe.

(3) Podrobnosti o zabezpečovaní prostriedkov podľa odseku 1 ustanoví všeobecne záväzný právny predpis, ktorý vydá ministerstvo.

§ 21
Záchranná služba

(1) Prevádzkovateľ je povinný zabezpečiť vo svojom podniku organizačne, materiálne a personálne vybavenú službu, zloženú z odborne spôsobilých a vycvičených profesionálnych alebo dobrovoľných členov, ktorej úlohou je najmä
a)	vykonávať rýchle a účinné zásahy na zdolanie závažnej priemyselnej havárie a obmedzenie jej následkov, vrátane záchrany ľudských životov, ako aj ochrany životného prostredia a majetku,
b)	vykonávať iné práce v nedýchateľnom alebo v inak zdraviu škodlivom prostredí (plánované nehavarijné zásahy),
c)	spolupracovať na prevencii závažných priemyselných havárií a pripravenosti na ich zdolávanie a obmedzovanie ich účinkov,
(ďalej len „záchranná služba“) a oznámiť to okresnému úradu.

(2) Prevádzkovateľ môže so súhlasom okresného úradu zabezpečiť plnenie úloh záchrannej služby podľa odseku 1
a)	závodným hasičským útvarom, závodným hasičským zborom^31) alebo jednotkou civilnej ochrany^32) toho istého prevádzkovateľa alebo iného podnikateľa,
b)	záchrannou službou iného prevádzkovateľa alebo

c)	banskou záchrannou stanicou.^33)

(3) V rozhodnutí o súhlase podľa odseku 2 môže okresný úrad obmedziť jeho časovú platnosť a ustanoviť ďalšie podmienky.

(4) V prípade zriaďovania osobitnej záchrannej služby podľa odseku 1 okresný úrad na základe žiadosti prevádzkovateľa, s prihliadnutím na konkrétne podmienky prevádzkovateľa a požiadavky vyplývajúce z osobitných predpisov,^34) rozhodnutím určí minimálny počet záchranárov a základné materiálno-technické vybavenie záchrannej služby, ako aj ďalšie podmienky pre jej zriadenie a činnosť.

(5) Pri rozhodovaní podľa odseku 2 až 4 si okresný úrad vyžiada vyjadrenie dotknutého orgánu štátnej správy.^34)

PIATA ČASŤ
INFORMOVANIE A ÚČASŤ VEREJNOSTI

§ 22
Informovanie verejnosti a jej účasť na rozhodovacích procesoch

(1) Prevádzkovateľ podniku kategórie B je povinný v mieste obvyklým spôsobom informovať verejnosť, ktorá môže byť dotknutá závažnou priemyselnou haváriou pri jeho činnosti (ďalej len „dotknutá verejnosť“), o charaktere tejto činnosti, o  možných rizikách a o opatreniach na ich zníženie, ako aj o požadovanom správaní sa dotknutej verejnosti v prípade závažnej priemyselnej havárie. Súčasne zašle túto informáciu aj okresnému úradu, orgánu štátnej správy na úseku ochrany pred požiarmi^11) a dotknutej obci. 
 
(2) Prevádzkovateľ podniku kategórie B zabezpečí trvalú prístupnosť informácií uvedených v odseku 1 pre verejnosť vrátane  trvalej prístupnosti aktualizovaného súpisu vybraných nebezpečných látok prítomných v podniku.

(3) V záujme zjednotenia informovania dotknutej verejnosti, najmä v prípadoch, ak sa v ohrozenej oblasti nachádza viacero podnikov kategórie B, alebo  v  prípadoch uvedených v § 4 ods. 6, môže okresný úrad po prerokovaní s príslušnými prevádzkovateľmi rozhodnúť, že on sám zabezpečí informovanie dotknutej verejnosti. Zároveň určí rozsah podkladov, ktoré mu na to majú poskytnúť jednotliví prevádzkovatelia. 

(4) Povinnosť zabezpečiť trvalú prístupnosť informácií v prípadoch podľa  odseku 3 pre verejnosť má okresný úrad. Povinnosť prevádzkovateľa zabezpečiť trvalú prístupnosť informácií podľa odseku 2 ostáva nedotknutá.

(5) Informácie podľa odseku 1 a 3 sa musia prehodnotiť a v prípade potreby aktualizovať a v aktualizovanej forme opätovne zverejniť najmenej raz za tri roky, ako aj po každej závažnej zmene podmienok, za ktorých bola informácia vypracovaná a zverejnená. Interval medzi opätovným zverejnením informácie nesmie však byť dlhší ako päť rokov.

(6) Prevádzkovateľ môže v bezpečnostnej správe alebo v iných dokumentoch poskytnutých podľa tohto zákona príslušnému orgánu (§ 26) označiť niektoré z ich častí alebo údajov, zachovanie mlčanlivosti o ktorých je potrebné z dôvodov ochrany obchodného a priemyselného tajomstva vrátane duševného vlastníctva, osobných údajov, verejnej bezpečnosti alebo národnej obrany. 

(7) Na účely informovania verejnosti môže prevádzkovateľ so súhlasom okresného úradu zaslať jemu alebo inej povinnej osobe podľa osobitného predpisu^35) upravenú bezpečnostnú správu neobsahujúcu údaje, ktoré sa nemajú sprístupniť z dôvodov uvedených v odseku 6.

(8) Pre účasť verejnosti na rozhodovacích procesoch pri obstarávaní územných plánov týkajúcich sa podnikov kategórie A alebo kategórie B alebo ich podstatnej zmeny, ako aj pri plánovaní územného rozvoja v blízkosti týchto podnikov platia osobitné predpisy.^36)

(9) Informovanie príslušných orgánov a verejnosti o závažnej priemyselnej havárii v prípade jej vzniku upravujú osobitné predpisy.^37)

(10) Podrobnosti o obsahu informácie podľa odseku 1 a 3  ustanoví všeobecne záväzný právny predpis, ktorý vydá ministerstvo.

§ 23
Informovanie a účasť verejnosti v prípade predpokladaných značne nepriaznivých  vplyvov závažnej priemyselnej havárie presahujúcich štátne hranice

(1) Na sprístupňovanie informácií podľa § 22 ods. 2 a 4 verejnosti iného štátu, ktorého územie môže byť dotknuté značne nepriaznivými cezhraničnými  vplyvmi závažnej priemyselnej havárie v podniku kategórie B (ďalej len “dotknutá strana“), a na jej účasť na rozhodovacom procese sa vzťahujú osobitné predpisy.^38)

(2) Povinnosť informovania dotknutej verejnosti podľa § 22 ods. 1, 3 a 5 sa vzťahuje aj na  verejnosť dotknutej strany. Rozsah a spôsob tohto informovania  upravia na základe vzájomnosti a rovnosti medzištátne zmluvy.

ŠIESTA ČASŤ
ZHROMAŽĎOVANIE ÚDAJOV O ZÁVAŽNÝCH PRIEMYSELNÝCH HAVÁRIÁCH

§ 24
Oznamovacia povinnosť prevádzkovateľa  a súčinnosť orgánov štátnej správy

(1) Prevádzkovateľ je povinný bez zbytočného odkladu, najneskôr však do 24 hodín, oznámiť závažnú priemyselnú haváriu okresnému úradu, ministerstvu a ministerstvu vnútra.  Jeho oznamovacia povinnosť voči iným orgánom podľa osobitných predpisov^39)  ostáva nedotknutá.

(2) Prevádzkovateľ je povinný doručiť okresnému úradu a orgánu štátnej správy na úseku ochrany pred požiarmi^10) písomnú správu o príčinách a následkoch závažnej priemyselnej havárie, o vybraných nebezpečných látkach, ktoré sa pri nej vyskytli a o  opatreniach prijatých na zmiernenie jej následkov a na zamedzenie opakovania sa podobnej havárie, a to najneskôr do dvoch mesiacov od vzniku závažnej priemyselnej havárie.

(3) Orgán štátnej správy, ktorý podľa osobitných predpisov^39)  vyšetroval závažnú priemyselnú haváriu alebo na jej základe nariadil príslušné opatrenia, doručí do dvoch mesiacov od jej vzniku okresnému úradu informáciu o ním zistených príčinách a následkoch závažnej priemyselnej havárie a o nariadených opatreniach. Ak v uvedenej lehote nebolo vyšetrovanie ešte ukončené, označí tento orgán informáciu ako predbežnú a uvedie predpokladaný termín doručenia konečnej informácie.

(4) Okresný úrad po obdržaní písomnej správy a informácie podľa odsekov 2 a 3 a po prípadnom vyžiadaní si doplňujúcich údajov najneskôr do 30 dní doručí ministerstvu a ministerstvu vnútra  komplexnú správu o analýze príčin a následkov závažnej priemyselnej havárie a o prijatých opatreniach.

(5) Ak následky závažnej priemyselnej havárie spĺňajú kritériá uvedené v prílohe č. 2 tohto zákona, prevádzkovateľ a orgán podľa odseku 3 zašlú písomnú správu a informáciu v lehote podľa odseku 2 a 3 aj ministerstvu.

(6) Ak sa ďalším vyšetrovaním zistia skutočnosti, ktoré menia informácie, závery alebo opatrenia podľa odsekov 2 až 4, musia byť tieto bez zbytočného odkladu aktualizované.

(7) Ustanovenia odsekov 1 až 4 a 6 sa vzťahujú primerane aj na prípady bezprostrednej hrozby závažnej priemyselnej havárie, ktoré sa podarilo zdolať postupom podľa havarijného plánu (§ 18 ods. 4).

(8) Podrobnosti o spôsobe plnenia oznamovacej povinnosti podľa odsekov 1 a 2 a o písomných správach a  informáciách podľa odsekov 3 až 7 ustanoví všeobecne záväzný právny predpis, ktorý vydá ministerstvo.

§ 25
Register závažných priemyselných havárií
	
(1) Ministerstvo vedie register závažných priemyselných havárií (ďalej len „register“). Register obsahuje stručné údaje o závažných haváriách, najmä:
a)	dátum, podnik, miesto vzniku závažnej priemyselnej havárie,
b)	druh závažnej priemyselnej havárie, jej opis, druh prítomnej vybranej nebezpečnej látky,
c)	rozsah a dĺžka trvania závažnej priemyselnej havárie a spôsob jej zdolania,
d)	zdroj a hlavná príčina vzniku závažnej priemyselnej havárie,
e)	následky závažnej priemyselnej havárie na život a zdravie ľudí, na životné prostredie a na majetok,
f)	opatrenia prijaté na 
1.	obmedzenie, prípadne odstránenie následkov závažnej priemyselnej havárie,
2.	zamedzenie opakovania sa podobných závažných priemyselných havárií.

(2) Ustanovenie odseku 1 sa primerane vzťahuje aj na prípady bezprostrednej hrozby závažnej priemyselnej havárie podľa § 24 ods. 7.

SIEDMA ČASŤ
ORGÁNY ŠTÁTNEJ SPRÁVY A ICH PÔSOBNOSŤ

§ 26
Orgány štátnej správy

(1) Štátnu správu na úseku prevencie závažných priemyselných havárií podľa tohto zákona vykonávajú
a)	ministerstvo,
b)	ministerstvo vnútra,
c)	Ministerstvo práce, sociálnych vecí a rodiny Slovenskej republiky (ďalej len „ministerstvo práce“),
d)	Slovenská inšpekcia životného prostredia (ďalej len „inšpekcia“),^40)
e)	krajské úrady a okresné úrady,^41)
f)	orgány inšpekcie práce,^42)
g)	orgány štátnej správy na úseku požiarnej ochrany,^43)
h)	orgány štátnej správy na úseku civilnej ochrany,^44)
i)	orgány na ochranu zdravia a štátne zdravotné ústavy,^45)
j)	Hlavný banský úrad.^46)

(2) Ministerstvo
a)	je ústredným orgánom štátnej správy pre prevenciu závažných priemyselných havárií podľa tohto zákona,
b)	riadi a vykonáva štátny dozor vo veciach prevencie závažných priemyselných havárií podľa tohto zákona,
c)	na základe splnomocnenia v tomto zákone vydáva všeobecne záväzné právne predpisy na jeho vykonanie,
d)	preskúmava správne rozhodnutia vydané podľa tohto zákona inšpekciou a okresnými úradmi,
e)	môže v záujme zhospodárnenia výkonu štátnej správy alebo v inom dôležitom záujme poveriť plnením niektorých úloh podľa tohto zákona iný než miestne príslušný okresný úrad alebo ich samo prevziať. Z rovnakých dôvodov môže poveriť plnením niektorých úloh podľa § 4 ods. 6 iný než miestne príslušný krajský úrad alebo ich samo prevziať,
f)	vedie celoštátny register podnikov kategórie A a kategórie B a ich prevádzkovateľov,
g)	dáva vyjadrenie k bezpečnostnej správe,
h)	udeľuje oprávnenia právnickým osobám a fyzickým osobíám – podnikateľom na vykonávanie odbornej prípravy havarijných technikov a špecialistov na prevenciu závažných priemyselných havárií,
i)	overuje odbornú spôsobilosť havarijných technikov a špecialistov na prevenciu závažných priemyselných havárií  a vydáva im osvedčenia o odbornej spôsobilosti,
j)	udeľuje autorizáciu právnickým osobám a fyzickým osobám - podnikateľom na činnosti podľa § 14,
k)	schvaľuje plán kontroly podnikov na príslušný kalendárny rok a kontroluje jeho plnenie,
l)	eviduje a vyhodnocuje komplexné správy o závažných priemyselných haváriách a vedie ich register,
m)	spracúva ročnú súhrnnú správu o závažných priemyselných haváriách, ktoré sa prihodili na území štátu, a o ďalších závažných skúsenostiach a opatreniach nariadených podľa tohto zákona a plní funkciu orgánu pre medzinárodnú výmenu informácií v tejto oblasti podľa medzinárodných zmlúv, ktorými je Slovenská republika viazaná.

(3) Ministerstvo vnútra
a)	plní funkciu príslušného orgánu na oznamovanie závažných priemyselných havárií a na požadovanie, prípadne poskytovanie medzinárodnej pomoci podľa osobitných predpisov a medzinárodných zmlúv, ktorými je Slovenská republika viazaná,^47)
b)	spolupracuje s ministerstvom pri výkone štátneho dozoru podľa tohto zákona, najmä pri schvaľovaní plánu kontroly podnikov [odsek 2 písm. k)],
c)	využíva komplexné správy o závažných priemyselných haváriách (§ 24 ods. 4) na účely podľa osobitných predpisov.^48)

(4) Ministerstvo práce spolupracuje s ministerstvom pri výkone štátneho dozoru podľa tohto zákona, najmä pri schvaľovaní plánu kontroly podnikov [odsek 2 písm. k)].

(5) Inšpekcia
a)	je orgán štátneho dozoru vo veciach prevencie závažných priemyselných havárií,
b)	spracúva a prerokúva návrh plánu kontroly podnikov na kalendárny rok s orgánmi uvedenými v odseku 1 písm. f) až j) a prerokovaný návrh plánu predkladá na schválenie ministerstvu,
c)	organizuje a koordinuje vykonávanie kontrol podľa schváleného plánu [písmeno b)],
d)	spracúva súhrnnú správu o kontrolách vykonaných podľa tohto zákona v bežnom roku, ako aj o závažných zisteniach a nariadených opatreniach a predkladá ju ministerstvu do 15. februára nasledujúceho roka,
e)	dáva vyjadrenie k bezpečnostnej správe (§ 9 ods. 5 a 6).

(6) Krajský úrad
a)	rozhoduje podľa § 4 ods. 6 
1.	o zaradení podniku do kategórie A alebo o preradení podniku z kategórie A do kategórie B alebo
2.	o uložení iných opatrení potrebných na elimináciu alebo zníženie rizika vyplývajúceho z umiestnenia podniku,
b)	rozhoduje o odvolaniach voči rozhodnutiam okresného úradu vydaným podľa tohto zákona,
c)	vykonáva štátny dozor.

(7) Okresný úrad
a)	je prvostupňovým orgánom na výkon štátnej správy podľa tohto zákona, s výnimkou vecí patriacich do pôsobnosti iných orgánov štátnej správy,
b)	prijíma a podľa potreby preveruje oznámenia prevádzkovateľov o kategorizácii podnikov podľa § 4 a 5 a informuje o nich ministerstvo a príslušné orgány podľa odseku 1 písm. d) a f) až j); v prípade možného zvýšenia rizika z dôvodov uvedených v § 4 ods. 6 informuje aj krajský úrad,
c)	vedie register podnikov kategórie A a kategórie B a ich prevádzkovateľov vo svojom okrese,
d)	preskúmava bezpečnostné správy a vydáva súhlas podľa § 9 ods. 7,
e)	rozhoduje o povinnosti prevádzkovateľa zriadiť osobitný útvar  na koordináciu a kontrolu zabezpečovania úloh vyplývajúcich z tohto zákona v podniku (§ 11 ods. 2),
f)	povoľuje v odôvodnených prípadoch na základe osobitnej žiadosti prevádzkovateľa zabezpečenie plnenia úloh záchrannej služby spôsobom podľa § 21 ods. 2 a 3,
g)	zabezpečuje v prípadoch podľa § 22 ods. 3 informovanie verejnosti o rizikách závažnej priemyselnej havárie a o požadovanom správaní sa verejnosti v prípade závažnej priemyselnej havárie,
h)	sprístupňuje verejnosti bezpečnostnú správu za podmienok ustanovených v § 22 ods. 6 a 7,
i)	podľa § 24 prijíma
1.	písomnú správu od prevádzkovateľa o príčinách a následkoch závažnej priemyselnej havárie a o prijatých opatreniach  a
2.	informáciu orgánu štátnej správy^43) o výsledkoch vyšetrovania závažnej priemyselnej havárie a o nariadených opatreniach,
 a na ich základe spracúva komplexnú správu a doručí ju  ministerstvu a ministerstvu vnútra,
j)	vykonáva štátny dozor.

(8) Orgány uvedené v odseku 1 písm. f) až j) 
a)	dávajú vyjadrenie k bezpečnostnej správe (§ 9 ods. 5 a 6),
b)	vykonávajú štátny dozor na úseku prevencie závažných priemyselných havárií v podnikoch, na ktoré sa vzťahuje tento zákon, v rozsahu svojej pôsobnosti podľa osobitných predpisov^8) využívajúc aj poznatky, ktoré získali podľa tohto  zákona; postupujú   pritom v súlade s § 27,
c)	poskytujú informácie z vyšetrovania závažných priemyselných havárií podľa § 24 ods. 3, 5 až 7.

§ 27
Koordinácia činnosti orgánov vykonávajúcich štátny dozor

(1) Štátnym dozorom na úseku prevencie závažných priemyselných havárií sa zisťuje, ako prevádzkovatelia plnia povinnosti ustanovené týmto zákonom, všeobecne záväznými právnymi predpismi a rozhodnutiami vydanými na jeho vykonanie.	

(2) Ak orgán štátneho dozoru zistí porušenie povinnosti alebo iný nedostatok v činnosti prevádzkovateľa, uloží opatrenia na nápravu. V prípade bezprostredného ohrozenia života alebo zdravia ľudí, životného prostredia alebo majetku orgán štátneho dozoru podľa potreby nariadi obmedzenie alebo zastavenie prevádzky podniku alebo jeho časti.

(3) Osobitnou súčasťou štátneho dozoru je vykonávanie kontrol v podnikoch, na ktoré sa vzťahuje tento zákon, koordinovaným spôsobom orgánmi uvedenými v § 26 ods. 1 písm. d), f) až j).  Koordináciu kontrolnej činnosti podľa tohto zákona zabezpečuje inšpekcia (odsek 4 a 8).

(4) Inšpekcia každoročne spracúva a prerokúva s príslušnými orgánmi podľa § 26 ods. 8 plán kontroly podnikov. Tento plán obsahuje najmä názov podniku, zameranie kontroly  a termín jej vykonania. Plán kontroly podnikov musí byť spracovaný tak, aby sa takáto koordinovaná kontrola uskutočnila v každom podniku kategórie B najmenej raz za 12 mesiacov a v každom podniku kategórie A najmenej raz za 36 mesiacov. 

(5) Interval kontrol podľa odseku 4 v podniku kategórie B môže byť v odôvodnených prípadoch predĺžený až na 18 mesiacov, a to s prihliadnutím na 
a)	závery vyplývajúce z hodnotenia rizika a z  ďalšej dokumentácie vypracovanej podľa tohto zákona, 
b)	skutočnosti zistené pri predchádzajúcich kontrolách v podniku, 
c)	úroveň systému riadenia v podniku.

(6) Plán kontroly podnikov schvaľuje ministerstvo.

(7) Predmetom kontroly má byť najmä preverenie, či
a)	prevádzkovateľ je schopný preukázať, že prijal príslušné opatrenia na prevenciu závažných priemyselných havárií (§ 3) s ohľadom na rôzne činnosti vykonávané v podniku,
b)	údaje a informácie uvedené v bezpečnostnej správe, v havarijnom pláne, v podkladoch na vypracovanie plánu ochrany obyvateľstva alebo v inej správe či dokumentácii prevádzkovateľa adekvátne vyjadrujú podmienky v podniku vrátane možných vonkajších zdrojov rizika,
c)	prevádzkovateľ je schopný preukázať, že má alebo zabezpečil príslušné prostriedky na zdolanie závažnej priemyselnej havárie a obmedzenie jej následkov (§ 20),
d)	prevádzkovateľ zabezpečil záchrannú službu (§ 21),
e)	je zabezpečená informovanosť verejnosti v súlade s § 22 a 23.

(8) Ak orgán podľa § 26 ods. 8 vykonáva samostatne kontrolu podniku podľa osobitných predpisov,^8) informuje bez zbytočného odkladu inšpekciu o výsledku tejto kontroly a o opatreniach, vrátane prípadných sankcií, uložených podľa osobitných predpisov.^8)

(9) Na výkon kontrolnej činnosti podľa tohto zákona sa primerane vzťahuje osobitný predpis.^49)

ÔSMA ČASŤ
ZODPOVEDNOSŤ ZA PORUŠENIE POVINNOSTÍ

§ 28
Zodpovednosť za škodu

(1) Prevádzkovateľ podniku kategórie B je povinný uzatvoriť zmluvu o poistení zodpovednosti za škodu, ktorá môže vzniknúť v dôsledku závažnej priemyselnej havárie alebo zmluvne zabezpečiť vyhovujúci spôsob finančného krytia tejto zodpovednosti napríklad zárukou banky, a to po celý čas, po ktorý je jeho podnik zaradený  do kategórie B.

(2) Výška poistného plnenia alebo iného spôsobu finančného krytia podľa odseku 1 musí zodpovedať rozsahu možných škôd.

(3) Prevádzkovateľ je povinný najneskôr do 30 dní predložiť okresnému úradu kópiu poistnej zmluvy alebo zmluvy o inom spôsobe finančného krytia podľa odseku 1 a informovať ho o všetkých jej zmenách.

(4) Pre náhradu škody spôsobenej závažnými priemyselnými haváriami platia všeobecné predpisy o náhrade škody,^50) ak tento zákon neustanovuje inak.

§ 29
Pokuty 
(1) Pokutu do 250 000 Sk inšpekcia alebo okresný úrad uloží prevádzkovateľovi, ktorý
a)	nevedie alebo neuchováva predpísanú evidenciu [§ 3 ods. 1 písm. d)],
b)	nesprávne zaradí podnik do kategórie podľa § 4,
c)	neposkytne príslušnému orgánu potrebnú súčinnosť alebo mu oznámi nepravdivé údaje [§ 3 ods. 1 písm. i)],
d)	nevypracuje alebo neaktualizuje program (§ 7) alebo nezavedie či neaktualizuje zodpovedajúci bezpečnostný riadiaci systém (§ 8),
e)	nezabezpečí informovanie verejnosti podľa § 22 a 23,
f)	neoznámi  ustanovenie  odborne spôsobilej osoby alebo osobitného útvaru podľa § 11 ods. 4,
g)	nezabezpečí predpísané školenie a výcvik zamestnancov podniku (§ 11 ods. 5).

(2) Pokutu do 500 000 Sk inšpekcia alebo okresný úrad uloží 
a)	prevádzkovateľovi, ktorý
1.	nezaradí podnik do kategórie podľa § 4,
2.	nevykoná potrebné opatrenia na prevenciu závažných priemyselných havárií a neodstráni nebezpečné stavy [§ 3 ods. 1 písm. f)],
3.	nevykoná predbežný odhad rizík alebo hodnotenie rizík podľa § 6,
4.	nezašle okresnému úradu oznámenie podľa § 5,
5.	neustanoví odborne spôsobilú osobu alebo nezriadi osobitný útvar podľa § 11 ods. 1 a 2,
6.	nezabezpečí použiteľnosť prostriedkov na zdolávanie závažných priemyselných havárií a na obmedzenie ich následkov (§ 20),
7.	nezriadi záchrannú službu alebo nezabezpečí plnenie jej úloh spôsobom podľa § 21,
8.	nesplní oznamovaciu povinnosť podľa § 24 ods. 1 a 2;
b)	autorizovanej osobe, ktorá
1.	neopatrí ňou vyhotovenú dokumentáciu náležitosťami podľa § 17 písm. f),
2.	neoznámi ministerstvu zmenu údajov podľa § 17 písm. e),
3.	poruší ďalšie povinnosti ustanovené týmto zákonom, vykonávacími predpismi alebo rozhodnutím o udelení autorizácie.

(3) Pokutu do 1 milióna Sk inšpekcia alebo okresný úrad uloží 
a)	prevádzkovateľovi, ktorý
1.	nevykoná opatrenia na nápravu uložené príslušným orgánom [§ 3 ods. 1 písm. h)],
2.	nevypracuje bezpečnostnú správu, nepredloží ju okresnému úradu alebo nezabezpečí jej prehodnotenie a aktualizáciu podľa § 9,
3.	nevypracuje havarijný plán alebo nezabezpečí jeho precvičovanie, prehodnotenie a aktualizáciu podľa § 18,
4.	nepredloží príslušnému orgánu podklady na vypracovanie plánu ochrany obyvateľstva (§ 19),
b)	právnickej osobe alebo fyzickej osobe – podnikateľovi, ak vykonáva   činnosť  podľa § 14 bez autorizácie udelenej ministerstvom alebo po pozastavení, zrušení, či zániku tejto autorizácie.

(4) Pokutu do 5 miliónov Sk inšpekcia alebo okresný úrad uloží prevádzkovateľovi, ktorý nesplní povinnosť finančného krytia zodpovednosti za škodu podľa § 28 ods. 1 až 3;

(5) Pri určovaní výšky pokuty sa prihliada najmä na závažnosť a čas trvania protiprávneho konania a na rozsah a mieru hroziacej alebo spôsobenej škody alebo ekologickej ujmy.

(6) Inšpekcia alebo okresný úrad môže v rozhodnutí o uložení pokuty súčasne uložiť povinnému,  aby v určenej lehote vykonal opatrenia na nápravu následkov protiprávneho konania, za ktoré bola pokuta uložená. Ak povinný v určenej lehote tieto opatrenia nevykoná, možno mu uložiť ďalšiu pokutu až do dvojnásobku hornej hranice pokuty ustanovenej týmto zákonom, a to aj opätovne.

(7) Pokutu podľa odseku 1 až 4 možno uložiť do jedného roka odo dňa, keď sa príslušný orgán dozvedel o porušení povinnosti, najneskôr však do troch rokov odo dňa, keď došlo k porušeniu povinnosti. Pokutu podľa odseku 6 možno uložiť do jedného roka odo dňa, keď sa mala povinnosť uložená v rozhodnutí podľa odseku 6 splniť. Uložením pokuty nie je dotknutá povinnosť vykonať opatrenie na nápravu, ani zodpovednosť za náhradu spôsobenej škody alebo za nápravu ekologickej ujmy.

(8) Výnosy z pokút podľa odseku 1 až 5 sú príjmom štátneho rozpočtu.

(9) Orgány uvedené v § 26 ods. 1 písm. f) až j) ukladajú pri výkone štátneho dozoru podľa § 26 ods. 8 a § 27 pokuty podľa osobitných predpisov.^8)

DEVIATA ČASŤ
SPOLOČNÉ A PRECHODNÉ USTANOVENIA

§ 30
Konanie

Všeobecné predpisy o správnom konaní,^51) s výnimkou ustanovení o miestnej príslušnosti, sa nevzťahujú na 
a)	vyjadrenia vydávané podľa § 9 ods. 5 a 6 a  § 21 ods. 5,
b)	schvaľovanie plánu kontroly podnikov podľa § 26 ods. 2 písm. k).

§ 31
Prechodné ustanovenia

(1) Prevádzkovateľ existujúceho podniku je povinný 
a)	do šiestich mesiacov odo dňa účinnosti  tohto zákona preveriť celkové množstvo vybraných nebezpečných látok prítomných v podniku a zaradiť podnik do príslušnej kategórie podľa § 4;

b)	do deviatich mesiacov odo dňa účinnosti  tohto zákona 
1.	vykonať predbežný odhad rizika (§ 6 ods. 4);
2.	zaslať okresnému úradu oznámenie podľa § 5;
c)	do jedného roka odo dňa účinnosti tohto zákona 
1.	vypracovať program podľa § 7,
2.	zaviesť bezpečnostný riadiaci systém podľa § 8,
3.	ustanoviť odborne spôsobilú osobu a oznámiť to okresnému úradu (§ 11),
4.	uzavrieť zmluvu o poistení alebo o inom spôsobe finančného krytia zodpovednosti za škody (§ 28) a kópiu tejto zmluvy zaslať okresnému úradu;
d)	do dvoch rokov odo dňa účinnosti tohto zákona 
1.	vykonať hodnotenie rizika podľa § 6,
2.	vypracovať  havarijný plán podľa § 18,
3.	predložiť podľa § 19 príslušnému orgánu podklady na vypracovanie plánu ochrany obyvateľstva,
4.	zabezpečiť záchrannú službu v súlade s § 21,
5.	zabezpečiť informovanie verejnosti podľa § 22 a 23;
e)	do troch rokov odo dňa účinnosti tohto zákona predložiť okresnému úradu bezpečnostnú správu podľa § 9.

(2) Vykonávať pre iného prevádzkovateľa práce podľa § 14 ods. 2 na základe oprávnenia získaného podľa doterajších predpisov možno len do jedného roka odo dňa  účinnosti tohto zákona. Po uplynutí tejto lehoty možno vykonávať tieto práce len na základe autorizácie udelenej ministerstvom.

(3) Inšpekcia  spracuje  a  prerokuje s dotknutými orgánmi plán kontroly podnikov podľa § 26 ods. 5 písm. b) počnúc rokom 2003.

Čl. II

		Zákon Národnej rady Slovenskej republiky č. 42/1994 Z.z. o civilnej ochrane obyvateľstva v znení zákona Národnej rady Slovenskej republiky č. 222/1996 Z.z., zákona č. 117/1998 Z.z. a zákona č. 252/2000 Z.z. sa dopĺňa takto:

V § 14  sa za odsek 2 vkladá nový odsek 3, ktorý znie:
„(3) Okresný úrad zabezpečí najmenej raz za tri roky precvičenie, prehodnotenie a podľa potreby aj zmenu alebo doplnenie plánu ochrany obyvateľstva zahŕňajúceho možné závažné priemyselné havárie v podniku kategórie B podľa osobitného predpisu.^16c)“.
Doterajší odsek 3 sa označuje ako odsek 4.
Poznámka pod čiarou k odkazu ^16c) znie:
„^16c)  § 4 zákona č. .../2001 Z.z. o prevencii závažných priemyselných havárií  a doplnení niektorých zákonov.“.

Čl. III

	Zákon č. 455/1991 Zb. o živnostenskom podnikaní (živnostenský zákon) v znení zákona č. 231/1992 Zb., zákona č. 600/1992 Zb., zákona Národnej rady Slovenskej republiky č. 132/1994 Z.z. zákona Národnej rady Slovenskej republiky č. 200/1995 Z.z., zákona Národnej rady Slovenskej republiky č. 216/1995 Z.z., zákona Národnej rady Slovenskej republiky č. 233/1995 Z.z., zákona Národnej rady Slovenskej republiky č. 123/1996 Z.z., zákona Národnej rady Slovenskej republiky č. 164/1996 Z.z. zákona Národnej rady Slovenskej republiky č. 222/1996 Z.z., zákona Národnej rady Slovenskej republiky č. 289/1996 Z.z., zákona Národnej rady Slovenskej republiky č. 290/1996 Z.z., zákona č. 288/1997 Z.z., zákona č. 379/1997 Z.z., zákona č. 70/1998 Z.z., zákona č. 76/1998 Z.z., zákona č. 126/1998 Z.z., zákona č. 129/1998 Z.z., zákona č. 140/1998 Z.z., zákona č. 143/1998 Z.z., zákona č. 144/1998 Z.z., zákona č. 161/1998 Z.z., zákona č. 178/1998 Z.z., zákona č. 179/1998 Z.z., zákona č. 194/1998 Z.z., zákona č. 263/1999 Z.z., zákona č. 264/1999 Z.z., zákona č. 119/2000 Z.z., zákona č. 142/2000 Z.z., zákona č. 236/2000 Z.z., zákona č. 238/2000 Z.z., zákona č. 268/2000 Z.z., zákona č. 338/2000 Z.z., zákona č. 223/2001 Z.z. a zákona č. 279/2001 Z.z. sa dopĺňa takto:

1. V § 3 sa odsek 2 dopĺňa písmenom zj), ktoré znie:
„zj) vykonávanie hodnotenia rizík, vypracúvanie a aktualizovanie bezpečnostnej správy a havarijného plánu a konzultačná a poradenská činnosť v určených oblastiach na úseku prevencie závažných priemyselných havárií.^23p)“
	Poznámka pod čiarou k odkazu 23p) znie:
„^23p) § 14 ods. 2 zákona č. .../2001 Z.z. o prevencii závažných priemyselných havárií  a o doplnení niektorých zákonov.“.
	
2. V prílohe č. 2 v Skupine 214 – Ostatné sa dopĺňajú body 51 a 52, ktoré znejú:
     
„51. Havarijný technik a                                        osvedčenie                     § 12 ods. 6 zákona č. .../2001 Z.z.
	Špecialista na prevenciu                                                                        o prevencii závažných priemysel-
	závažných priemyselných	                                                                    ných havárií a o doplnení niekto-
	havárií                                                                                                    rých zákonov

 52. Vykonávanie odbornej prípravy                        oprávnenie                     § 13 ods. 1 a 5 zákona č. .../2001 
       na úseku prevencie závažných                                                                 Z.z. o prevencii závažných prie-
       priemyselných havárií                                                                              myselných havárií a o doplnení
                                                                                                                         niektorých zákonov“.

Čl. IV
Účinnosť

	Tento zákon nadobúda účinnosť 1. marca 2002.